หลายโรงเรียนทั้งรัฐและเอกชน คืนเงินค่าธรรมเนียมอื่นให้แก่ผู้ปกครอง ช่วยแบ่งเบาภาระในสถานการณ์โควิด -19
นายอัมพร พินะสา เลขาธิการคณะกรรมการการศึกษาขั้นพื้นฐาน (กพฐ.) กล่าวว่า ตามที่กระทรวงศึกษาธิการ (ศธ.) ออกแนวปฏิบัติการเก็บเงินบำรุงการศึกษา ค่าธรรมเนียมการศึกษา ค่าธรรมเนียมการเรียนและค่าธรรมเนียมอื่น ที่ให้โรงเรียนหรือสถานศึกษาในสังกัดหรือในกำกับของ ศธ.ถือปฏิบัติในกรณีที่ได้มีการเรียกเก็บเงินบำรุงการศึกษาค่าธรรมเนียมการศึกษา ค่าธรรมเนียม การเรียนและค่าธรรมเนียมอื่นไปแล้ว  ให้คืนเงินบำรุงการศึกษาหรือค่าธรรมเนียมดังกล่าว ในส่วนที่ไม่ได้จัดกิจกรรมการเรียนการสอนนั้นในระหว่างที่เกิดสถานการณ์การแพร่ระบาดของโรคติดเชื้อไวรัสโคโรนา  2019 นั้น สพฐ.ไม่ได้จัดทำรายงานข้อมูลมีโรงเรียนที่คืนค่าธรรมเนียมการศึกษา เนื่องจากเมื่อมีประกาศจาก ศธ.ไปแล้วจึงมอบอำนาจให้โรงเรียนบริหารจัดการได้ตามความเหมาะสม ส่วนโรงเรียนในจังหวัดบุรีรัมย์ที่มีการคืนค่าธรรมเนียมการศึกษานั้นก็เป็นการบริหารจัดการของโรงเรียนเองที่อยากช่วยแบ่งเบาภาระผู้ปกครอง ซึ่งได้ย้ำเป็นนโยบายไปแล้วว่า ขอให้โรงเรียนดูตามบริบทที่บริหารจัดการได้ว่ามีรายการที่ต้องเรียกเก็บและรายการที่ไม่มีความจำเป็นในช่วงที่ไม่ได้จัดการเรียนการสอนที่โรงเรียนก็ต้องคืนผู้ปกครอง หรือผู้ปกครองอยากขอผ่อนผันค่าเล่าเรียนโรงเรียนก็ต้องดำเนินการให้  นายอรรถพล ตรึกตรอง เลขาธิการคณะกรรมการส่งเสริมการศึกษาเอกชน (กช.)กล่าวว่า ในส่วนของสำนักงานคณะกรรมการการศึกษาเอกชน (สช.) ยังไม่ได้มีรายงานข้อมูลโรงเรียนแจ้งคืนค่าธรรมเนียมการเรียนว่ามีจำนวนกี่แห่ง เนื่องจากอยู่ระหว่างการจัดทำประกาศเรื่องการคืนค่าธรรมเนียมการศึกษา เพื่อแจ้งให้โรงเรียนเอกชนรับทราบล่วงหน้า 15 วัน แต่ภาพรวมของโรงเรียนเอกชนส่วนใหญ่มีการลดค่าเล่าเรียนและการคืนธรรมเนียมการศึกษาแล้ว ขณะที่บางแห่งก็ยังมีการปรับค่าธรรมเนียมการศึกษาเพิ่มขึ้น ซึ่ง สช.ตีกลับเรื่องให้ไปทบทวนใหม่ เพราะหากโรงเรียนมีความจำเป็นที่จะต้องปรับเพิ่มค่าธรรมเนียมอื่นๆจริงจะต้องไม่ปรับเพิ่มกับนักเรียนที่เรียนอยู่เดิมให้ไปปรับเพิ่มกับนักเรียนที่สมัครเรียนใหม่ หรือโรงเรียนจะต้องตรึงราคาเดิมไว้ก่อน พร้อมได้สั่งการให้ชะลอการเปลี่ยนแปลงรายการที่ผู้ปกครองต้องมีค่าใช้จ่ายเพิ่มขึ้น เช่น การเปลี่ยนค่าเครื่องแบบนักเรียน  ซึ่งเรื่องนี้ สช.ไม่อนุญาตแน่นอน